**Social Skills**

**ทักษะทางสังคม**

**บทที่ 4 จิตสาธารณะและการบริหารโครงการจิตสาธารณะ**

ในปัจจุบันความเจริญรุ่งเรืองทางด้านวัตถุเป็นสาเหตุที่ทำให้สังคมไทยโดยทั่วไปมีค่านิยม

ให้ความสำคัญในการแสวงหาเงินทอง แสวงหาอำนาจบารมีมากกว่าที่จะให้ความสำคัญด้านจิตใจ

สังคมในปัจจุบันจึงเสื่อมโทรมลงอย่างชัดเจนเกิดปัญหาต่างๆขึ้นมากมายโดยเฉพาะปัญหาสังคมและสิ่งแวดล้อมการปลูกฝั่งจิตสำนึกให้กับบุคคลเพื่อให้มีความรับผิดชอบและสังคมจึงควรเกิดขึ้นในสังคมไทยด้วยเหตุนี้ในปัจจุบันจึงมีการกล่าวถึงคำว่า "จิตสาธารณะ" มากขึ้นเพื่อให้ผู้คนได้ตระหนักถึงความรับผิดชอบต่อสาธารณะมากกว่าการทำงาน

นั่นหมายถึงว่า "ทุกคนต้องมีการให้มากกว่าการรับ" มีความรับผิดชอบต่อตนเองและสังคมรู้จักเสียสละ ร่วมแรงร่วมใจในการทำประโยชน์เพื่อส่วนรวมซึ่งถือเป็นการพัฒนาตนเอง ครอบครัวและสังคมส่งผลให้ประเทศชาติพัฒนาได้อย่างยั่งยืนต่อไป

การศึกษาในระดับมหาวิทยาลัยนั้นการจัดกระบวนการเรียนรู้เกี่ยวกับจิตสาธารณะถือว่ามีความสำคัญ เพื่อให้เกิดการแลกเปลี่ยนทรรศนะ การรับรู้ การปรับแนวความคิด ความเชื่อเจตคติและค่านิยม เพื่อที่จะส่งผลไปสู่พฤติกรรมและหล่อหลอมเป็นรูปแบบการดำเนินชีวิตสอดคล้องตามที่มหาวิทยาลัยได้กำหนดอัตลักษณ์ไว้โดยเนื้อหาในบทเรียนนี้จะแบ่งออกเป็น 2 ส่วนประกอบด้วย

**ส่วนที่หนึ่ง** อธิบายความหมาย แนวคิด องค์ประกอบ การสร้างและปัจจัยที่เกี่ยวข้องกับจิตสาธารณะเพื่อให้นักศึกษาได้รับความรู้ ความเข้าใจและทัศนคติที่เหมาะสมก่อนที่จะลงมือปฏิบัติ

**ส่วนที่สอง** เกี่ยข้องกับกาดำเนินการโครงการจิตสาธารณะเพื่อให้นักศึกษาได้ปฏิบัติจริง ได้ทำงานร่วมกับผู้อื่นในด้านจิตสาธารณะฝึกการคิดวิเคราะห์ การวางแผน การดำเนินโครงการ การเขียนโครงการ การหาแนวทางการแก้ไขปัญหาในรูปแบบของการบริหารโครงการจิตสาธารณะทั้งนี้เพื่อที่ปลูกฝังจิตสำนึกและการลงมือปฏิบัติงานจริงและการลงมือปฏิบัติงานจริงการมีส่วนร่วมกับชุมชนให้เกิดผลลัพธ์อย่างเป็นรูปธรรมโดยจะได้นำเสนอเนื้อหาที่กล่าวมาตามลำดังต่ไป

**ส่วนที่ 1 จิตสาธารณะ**

**ความหมายของจิตสาธารณะ**

คำว่า จิตสาธารณะ ประกอบด้วยคำ 2 คำคือ "จิต" และ "สาธารณะ" ซึ่งจิตในที่นี้หมายถึง "จิตสำนึก <Consciousnes>" คือ ภาวะทางจิตใจที่สะท้อนความคิด ความรู้สึก ความปรารถนาที่มีต่อสิ่งหนึ่งสิ่งใดเป็นความรู้ตัวสามารถตอบสนองต่อสิ่งเร้าต่างๆได้ด้วยเหตุผลของตนเองมีความเชื่อมโยงกับพฤติกรรมทั้งภายในและภายนอกเป็นจิตที่ทำงานประสานกับประสาทสัมผัสทั้ง 5 เกิดขึ้นได้โดยการสะสมจากประสบการณ์ในอดีตจนหลอมรวมเข้ามาเป็นเอกลักษณ์แห่งตนซึ่งจะส่งผลต่อการประเมินคุณค่าการให้ความสำคัญต่อสิ่งต่างๆแตกต่างกัน

ส่วนคำว่าสาธารณะ <Pubic> เป็นคำที่มีความหมายกว้างสามารถใช้ได้กับสิ่งของ บุคคล สถานที่และการกระทำซึ่งมีการให้ความหมายว่าหมายถึงทั่วไปเกี่ยวกับประชาชนและสาธารณะ สมบัติ ทรัพย์สินส่วนรวมของประชาชน

เมื่อรวมคำว่าจิตสำนึกและสาธารณะจึงได้คำว่าจิตสำนึกสาธารณะ <Public Consciousness> หรือจิตสาธารณะ <Public Mind> ซึ่งหมายถึงจิตที่มีความตระหนักหรือเอาใจใส่ให้ความสำคัญต่อสิ่งต่างๆที่เป็นของส่วนรวมที่ใช้ประโยชน์ร่วมกันมีลักษณะถือเป็นคุณธรรมด้านหนึ่งของพลเมืองที่ดีสะท้อนถึงคุณค่าและจิตวิญญาณของสังคมทำให้เกิดพลังในการสร้างสรรค์สะท้อนให้เห็นถึงความเข้มแข็งของสังคมนั้นๆ

ซึ่งหากพิจารณาในเชิงพฤติกรรม "จิตสาธารณะ" อธิบายขอบเขตได้เป็น 4 ด้าน คือ

**1. ด้านการใช้** หมายถึง ลักษณะพฤติกรรมของสมาชิกในสังคมในการใช้สิ่งที่เป็นของส่วนรวม การรักษาทรัพย์สิน การดูแลรักษาความสะอาด เมื่อใช้แล้วมีการเก็บรักษาให้คงอยู่ในสภาพดีการไม่ทำลายทรัพย์สินที่เป็นสาธารณสมบัติให้เกิดความชำรุดเสียหายใช้ของส่วนรวมอย่างประหยัดและทะนุถนอม

**2. ด้านการถือเป็นหน้าที่** หมายถึง พฤติกรรมที่แสดงออกถึงการมุ่งปฏิบัติเพื่อส่วนร่วมในการดูแลรักษาสิ่งทีเป็นของส่วนรวมในวิสัยที่ตนสามารถทำได้กระทำตามหน้าที่ของพลเมืองที่ดีและเคารพกฎระเบียบรับอาสาที่จะทำบางสิ่งบางอย่างเพื่อส่วนรวม คอยสอดส่องดูแลสาธารณสมับติของส่วนรวม

**3. ด้านการเคารพสิทธิ** หมายถึง พฤติกรรมที่แสดงออกถึงการเคารพสิทธิในการใช้ของส่วนรวมที่ใช้ประโยชน์ร่วมกันการไม่ยึดครอขอส่วนรวมมาเป็นของตนแบ่งปันและเปิดโอกาสให้ผู้อื่นได้ใช้ของส่วนรวมโดนไม่ปิดกั้น

**4. ด้านการปฏิบัติกิจกรรมที่เป็นประโยชน์ต่อส่วนรวม** หมายถึง พฤติกรรมที่แสดงออกถึงการทำความดีให้เป็นประโยชน์ต่อผู้อื่นและสังคมส่วนรวมด้วยความจริงใจและเต็มใจโดยไม่คาดหวังสิ่งตอบแทน การเข้าไปช่วยเหลือผู้อื่นด้วยกำลังกาย ปัญญาและกำลังทรัพย์ตามความสามารถของตนเองซึ่งผลของการกระทำจะก่อให้เกิดประโยชน์ต่อคนส่วนใหญ่ด้วยความบริสุทธิ์ใจ

**ความสำคัญของจิตสาธารณะ**

สภาพสังคมที่ปกติสุขจำเป็นต้องอยู่บนพื้นฐานของการมีความสัมพันธ์ในรูปแบบพึ่งพากัน

คนในสังคมซึ่งมีบทบาทและหน้าที่แตกต่างกันไปหากขาดจิตสำนึกและจิตสาธารณะย่อมจะส่งผลกระทบในทางลบต่อกันได้อย่างกว้างขวางจิตสาธารณะเป็นประเด็นสำคัญที่อารยประเทศต่างให้ความสำคัญ เพราะหากขาดจิตสาธารณะย่อมส่งผลกระทบทางลบทั้งต่อระดับบุคคล ประเทศชาติและระดับโลกโดยอธิบายเป็นประเด็นได้ดังนี้

**ปัญหาและผลกระทบในระดับบุคคล** ทำให้เกิดปัญหา คือ

1. ชุมชนอ่อนแอ ขาดการพัฒนาเพราะต่างคนต่างอยู่สภาพชุมชนมีสภาพเช่นไรก็ยังคงเป็นเช่นนั้นไม่เกิดการพัฒนาและยิ่งนานไปก็จะยิ่งมีแต่เสื่อมโทรมลงไป

2. อาชญากรรมในชุมชนอยู่ในระดับสูงขาดความร่วมมือในการแก้ไขปัญหาละทิ้งให้เป็นปัญหาของรัฐที่ต้องจัดการแก้ไขแต่ฝ่ายเดียว

3. ขาดศูนย์รวมจิตใจ ขาดผู้นำที่จะนำไปสู่การแก้ไขปัญหาเพราะคนในชุมชนมองปัญหาของตัวเองเป็นเรื่องใหญ่ขาดคนอาสานำพาการพัฒนาเพราะกลัวเสียทรัพย์ เสียเวลาหรือกลัวเป็นที่ครหาจากบุคคลอื่น

**ปัญหาและผลกระทบในระดับชาติ** ถ้าบุคคลในชาติขาดจิตสาธารณะย่อมจะทำให้เกิดปัญหา

1. วิฤตการณ์ภายในประเทศบ่อยครั้งและแก้ปัญหาไม่ได้อาทิการชุมนุมขับไล่ผู้นำประเทศโดยไม่คำนึงถึงผลกระทบต่อส่วนรวมปัญหาวิกฤตทางเศรษฐกิจและสังคมการขาดเสถียรภาพทางการเมือง

2. ประเทศชาติอยู่ในสภาพล้าหลังเนื่องจากขาดพลังของคนในสังคมเมื่อผู้นำประเทศนำมาตรการใดออกมาใช้ก็จะไม่ได้ผลเพราะไม่ได้รับความร่วมมือจากประชาชนเพราะไม่คำนึงถึงส่วนรวม

3. ประเทศชาติไร้เกียรติ ไร้ศักดิ์ศรี ทำให้ประชาชนในประเทศอื่นมองมาด้วยสายตาเหยียดหยามดูหมิ่นดูแคลนว่าเป็นประเทศด้อยพัฒนา

**ปัญหาและผลกระทบในระดับโลก** ถ้าชาติต่างๆขาดจิตสาธารณะจะทำให้เกิดการเอารัดเอาเปรียบระหว่างประเทศทำให้เกิดปัญหาในรูปแบบต่างๆดังนี้

1. เกิดการสะสมอาวุธขาดความไว้วางใจกันระหว่างประเทศ กลัวประเทศอื่นจะโจมตีจึงมีการสะสมอาวุธรุนแรงมีอานุภาพในการทำลายล้างสูงไว้ในครอบครองเพื่อข่มขู่ประเทศอื่นและเมื่อมีปัญหาเกิดขึ้นก็มักมีแนวโน้มในการใช้ความรุนแรงโดยไม่คำนึงถึงอนาคตของชนชาติอื่น

2. เกิดการกลั่นแกล้ง แก่งแย่งหรือครอบงำทางการค้าระหว่างประเทศพยายามทุกวิถีทางเพื่อให้ได้เปรียบทางการค้าทำให้ประเทศที่ด้อยกว่าขาดโอกาสในการพัฒนาไม่ตระหนักในการช่วยเหลือเพื่อนมนุษย์

3. เกิดปัญหาการเหยียดหยามทางเชื้อชาติ เผ่าพันธุ์หรือท้องถิ่นมองชนชาติอื่นเผ่าพันธุ์อื่นว่าด้อยศักดิ์ศรีกว่าเผ่าพันธุ์ของตนดูถูกและเป็นปฏิปักษ์ต่อชนชาติอื่น

**องค์ประกอบของจิตสาธารณะ**

การอธิบายองค์ประกอบของจิตสาธารณะเป็นการจำแนกจิตสาธารณะซึ่งจะก่อให้เกิดประโยชน์ทั้งต่อตนเอง ผู้อื่นและสังคมแต่ละส่วนแม้จะมีเป้าหมายต่างกันแต่ก็มีส่วนที่สนับสนุนกันซึ่งสามารถอธิบายองค์ประกอบของจิตสาธารณะได้ 3 ด้านหลัก คือ

1. จิตสำนึกเกี่ยวกับตนเอง <Self-Consciousness> เป็นจิตสำนึกเพื่อการพัฒนาตนเองมุ่งให้ตนเองเป็นบุคคลที่สมบูรณ์ยิ่งขึ้นซึ่งระบบการศึกษาของไทยได้วางรากฐานปลูกฝังมายาวนานเป็นสิ่งที่ทุกสังคมพยายามที่จะสร้างให้สมาชิกเกิดจิตสำนึกในการรับผิดชอบตนเองเพื่อที่จะเป็นส่วนหนึ่งของสังคมที่มีคุณภาพเกิดประโยชน์และไม่เป็นภาระของผู้อื่น เช่น ความขยัน ความรับผิดชอบต่อหน้าที่ ความมานะอดทนต่ออุปสรรคปัญหา

2. จิตสำนึกเกี่ยวกับผู้อื่น <Others Oriented Consciousness> เป็นจิตสำนึกที่สะท้อนถึงคุณภาพความสัมพันธ์ระหว่างบุคคลของคนในกลุ่มสังคม เช่น ความเห็นอกเห็นใจ ความเอื้อเฟื้อเผื่อแผ่ ความมีน้ำใจ การช่วยเหลือและความสามัคคีเป็นต้น

เป็นจิตสำนึกที่คำนึกถึงผู้อื่นซึ่งคนไทยส่วนใหญ่ถูกหล่อหลอมมาจากพื้นฐานดั้งเดิมของวัฒนธรรมไทยแต่ก็ยังเป็นสิ่งที่ต้องกระตุ้นและปลูกฝังให้เกิดเป็นวัฒนธรรมที่ดีงามต่อไป

3. จิตสำนึกเกี่ยวกับสังคมหรือจิตสำนึกสาธารณะ <Social or Public Consciousness> เป็นจิตสำนึกที่ตระหนักถึงความสำคัญในการอยู่ร่วมกันของสังคมในวงกว้าง คำนึงถึงผู้อื่นที่จะได้รับประโยชน์โดยไม่จำกัดว่าเป็นผู้ใดหรือกลุ่มใดมีลักษณะเป็นสาธารณะประโยชน์โดยแท้จริงซึ่งเป็นจิตสำนึกที่คนไทยยังขาดอยู่มากสมควรที่จะเร่งพัฒนาให้เป็นค่านิยมที่เด่นชัดในสังคมไทยให้มากขึ้น เช่น ด้านเศรษฐกิจ ด้านการเมือง ด้านสิ่งแวดล้อม ด้านสุขภาพเป็นต้น

**ปัจจัยในการพัฒนาจิตสาธารณะ**

การมีจิตสาธารณะนั้นเป็นสิ่งที่ต้องกระตุ้นและปลูกฝังในสภาพแวดล้อมในกลุ่มสังคมต่างๆตั้งแต่ระดับครอบครัว โรงเรียน ชุมชนและสังคมเป็นการพัฒนาด้านคุณธรรม จริยธรรม ความเสียสละ ความเคารพต่อสิทธิหน้าที่ของตนเองและผู้อื่นซึ่งในการปลูกฝังและพัฒนาจิตสาธารณะสามารถจำแนกปัจจัยที่มีผลต่อการปลูกฝังจิตสาธารณะเป็น 2 ส่วน คือ ปัจจัยภายในและปัจจัยภายนอกโดยมีลักษณะดังนี้

**1. ปัจจัยภายใน** เป็นปัจจัยที่เกิดขึ้นจากภายในตัวบุคคลเกิดจากการคิดวิเคราะห์ในการประเมินค่าสิ่งต่างๆโดยให้ความสำคัญกับความดีงามพยายามที่จะขัดเกลาตนเองในทางใดทางหนึ่งพยายามเรียนรู้และมองเห็นคุณค่ามุ่งสร้างจิตสำนึกในตนเองหมั่นฝึกฝนและรักษาจิตสำนึกเหล่านี้เพื่อความภาคภูมิใจและความเคารพในตนเองซึ่งจะส่งผลต่อพฤติกรรมและการประพฤติปฏิบัติตนโดยเฉพาะทางด้านจิตใจ

**2. ปัจจัยภายนอก** เป็นปัจจัยที่เกี่ยวกับภาวะเชิงความสัมพันธ์ของมนุษย์เป็นสภาพทางสังคมเป็นที่มีความลึกซึ้งที่มีผลต่อจิตสำนึกด้านต่างๆของมนุษย์เป็นภาวะที่ได้จากการอบรมกล่อมเกลาและสะสมเป็นการรับรู้ที่ละเล็กทีละน้อยทำให้เกิดสำนึกที่มีหลากหลายรูปแบบ สังคมแวดล้อมนี้เริ่มตั้งแต่พ่อแม่ พี่น้อง ญาติ เพื่อน ครู สื่อมวลชน ตัวแบบในสังคมและบุคคลทั่วไปรวมไปถึงวัฒนธรรมประเพณี ความเชื่อ กฎหมาย ศาสนา เป็นส่วนที่กำกับสำนึกของบุคคล สังคมแวดล้อมนี้สัมผัสได้จากการใช้ชีวิตที่มีผลต่อการสร้างสำนึกในตนเอง เช่น จากการไปโรงเรียนไปทำงาน ชมข่าวทีวี ฟังผู้คนสนทนากัน การรับรู้เหตุการณ์บ้านเมือง การใช้รถใช้ถนนเป็นต้น

ผลของปัจจัยภายในหรือภายนอกไม่สมารถสรุปแยกแยะได้ว่าเกิดจากส่วนใดส่วนหนึ่งที่ปัจจัยภายนอกเป็นไปโดยธรรมชาติ ผลของปัจจัยภายในเป็นไปอย่างจงใจและเลือกสรรปัจจัยทั้งภายในและภายนอกมีปฏิสัมพันธ์กันการพัฒนาจิตสำนึกงต้องพัฒนาควบคู่กันทั้งปัจจัยภายในและปัจจัยภายนอก

ยุทธนา วรุณปิติกุล ได้กล่าวถึงบุคคลที่มีจิตสาธารณะว่าจะมีคุณลักษณะ ดังนี้

**1. การทุ่มเทและอุทิศตน** หน้าที่และสิทธิของพลเมืองจะต้องสอดคล้องกับความรับผิดชอบต่อสังคมบุคคลจะต้องไม่เพียงแต่ปฏิบัติตามสิทธิเท่านั้นแต่จะต้องช่วยเหลือให้บริการแก่บุคคลอื่นเพื่อพัฒนาสังคมด้วยอาทิถ้าต้องการให้ผู้แทนราษฎรมีความรับผิดชอบต่อความต้องการและประโยชน์ของประชาชน ประชาชนก็ต้องให้ความใสใจติดตาม ไม่เพียงแต่หย่อนบัตรเลือกตั้งเท่านั้นแต่จะต้องเสียสละเวลาในการเข้าไปมีส่วนร่วมกับการเมืองระดับท้องถิ่นและสถาบันต่างๆเพื่อให้เกิดประโยชน์เชิงสร้างสรรค์ในระยะยาว

**2. เคารพความแตกต่างระหว่างบุคคล** ปัจจุบันกระแสปัจเจกชนนิยมส่งผลทำให้คนในสังคมมีลักษณะปิดกั้นตนเองไม่ไว้วางใจผู้อื่นเลือกคบเฉพาะกลุ่มที่มีความเหมือนกันไม่สนใจการเมือง ทำให้เป็นอุปสรรคต่อการปฏิบัติภารกิจเพื่อประโยชน์ของส่วนรวมเกิดข้อขัดแย้งได้ง่ายและยากที่จะหาข้อยุติซึ่งจะไม่นำไปสู่ประโยชน์ของส่วนรวม

ดังนั้น ผู้มีจิตสาธารณะต้องเป็นพลเมืองที่ตระหนักว่าการมีส่วนร่วมอาจไม่ได้ทำให้ตนได้สิ่งที่ต้องการเสมอไปเพราะต้องเคารพและยอมรับความแตกต่างที่หลากหลายและหาวิธีอยู่ร่วมกับความขัดแย้งโดยการแสวงหาทางออกร่วมกันพยายามแยกประเด็นปัญหา การใช้เหตุผลในการแลกเปลี่ยนความคิดเห็นและการตัดสินใจต้องมีการแลกเปลี่ยนความคิดเห็นระหว่างกันให้มากที่สุดเพื่อหาข้อยุติที่ดีที่สุดพยายามเข้าร่วมรับรู้และตัดสินใจร่วมกันผนึกกำลังเพื่อให้เกิดการยอมรับจากทุกฝ่าย

**3. คำนึงถึงผลประโยชน์ส่วนตนและส่วนรวม** คนในสังคมต้องสนับสนุนหลักประชาธิปไตยในการดำรงชีวิต ประพฤติตนในกรอบของสิทธิเสรีภาพและหน้าที่ของการเป็นสมาชิกที่ดีรวมทั้งช่วยส่งเสริมให้ผู้อื่นปฏิบัติตนเป็นพลเมืองดี การมองเห็นคุณค่าของวิถีประชาธิปไตยจะช่วยให้สังคมมีความมั่นคง ปลอดภัยและสงบสุขมากขึ้นทำให้การปฏิบัติงานและการอยู่ร่วมกันเป็นไปด้วยความเรียบร้อยคำนึงถึงประโยชน์ส่วนรวมมากกว่าประโยชน์ส่วนตัวควบคุมพฤติกรรมของตนเองให้อยู่ในระเบียบแบบแผนและจริยธรรมที่ดีงาม

**4. การลงมือกระทำ** การวิพากษ์วิจารณ์ปัญหาที่เกิดขึ้นเพียงอย่างเดียวไม่สามารถทำให้สถานการณ์ดีขึ้นแต่จะต้องลงมือกระทำซึ่งในการสร้างค่านิยมในสังคมจะต้องมีการเชื่อมโยงบุคคลที่เข้ามาเป็นกลุ่มสังคมหนึ่งๆเพื่อที่จะลงมือกระทำสิ่งต่างๆที่จะเป็นประโยชน์ต่อส่วนรวมและมีบทบาทสำคัญในการสร้างสังคมที่เข้มแข็ง

**แนวทางการสร้างจิตสาธารณะ**

การสร้างจิตสาธารณะเป็นความรับผิดชอบของทุกคนจะต้องกำกับตนเองแม้ว่าจะได้รับการอบรมสั่งสอนเป็นอย่างดีแต่หากไม่ยอมรับและให้ความสำคัญก็ยากที่เกิดจิตได้ไม่มีใครที่จะบังคับหรือบงการให้ผู้อื่นเห็นคุณค่าของการกระทำดีได้

ดังนั้นแนวทางหลักๆในการสร้างจิตสาธารณะจึงเกี่ยวข้องกับการตระหนักรู้ด้วยตนเองซึ่งจะสามารถอธิบายเป็นประเด็นที่สำคัญได้ดังนี้

**1. การสร้างวินัยในตนเอง** เป็นการตระหนักถึงการมีส่วนร่วมในระบอบประชิปไตยรู้ถึงขอบเขตของสิทธิ เสรีภาพ หน้าที่ ความรับผิดชอบต่อตนเองและต่อสังคมโดยจะจะมีส่วนร่วมและรับผิดชอบต่อหน้าที่ของตนเองเพื่อรักษาประโยชน์ของส่วนรวมกระตือรือร้นไม่นิ่งดูดายต่อปัญหาที่ไม่ใช่เรื่องเฉพาะตนจนถือเป็นวินัยส่วนหนึ่งของตน

**2. ให้ความสำคัญต่อสิ่งแวดล้อม** ตระหนักเสมอว่าตนเองคือส่วนหนึ่งของสังคมตนมีส่วนต้องมีความรับผิดชอบในการรักษาสิ่งแวดล้อมเพราะเป็นปัญหาร่วมกันทั้งของประเทศชาติและของโลกมีแนวคิดที่เหมาะสมว่าปัญหาสิ่งแวดล้อมเป็นของส่วนรวมไม่ปล่อยให้เป็นภาระของภาครัฐเพียงฝ่ายเดียวแต่ควรต้องรวมกลุ่มกันหาแนวทางแก้ไขร่วมกันสร้างค่านิยมในสังคมที่ใส่ใจและให้ความสำคัญต่อสิ่งแวดล้อม

**3. ตระหนักถึงปัญหาและผลกระทบที่เกิดขึ้นกับสังคม** โดยถือว่าเป็นปัญหาของตนเองเช่นกันอย่างหลีกเลี่ยงไม่ได้ใส่ใจต่อปัญหาและให้ความร่วมมือในการแก้ไขปัญหาของส่วนรวม เช่น ร่วมกันผลักดันให้โรงงานอุตสาหกรรมสร้างบ่อบำบัดน้ำเสียก่อนปล่อยทิ้งลงสู่แหล่งน้ำสาธารณะ

**4. ยึดหลักธรรมในการดำเนินชีวิต** เพราะหลักธรรมคำสอนของทุกศาสนามุ่งสอนให้ทุกคนทำความดี ถ้าปฏิบัติได้ก็จะทำให้ตนเองและผู้อื่นมีความสุขก่อให้เกิดประโยชน์ต่อการอยู่ร่วมกันในสังคมได้อย่างสงบสุข มีความเสียสละ ยึดมั่นต่อการทำความดี เชื้อเชิญและเป็นแบบอย่างที่ดีต่อผู้อื่นในสังคม

เพื่อให้เกิดการเรียนรู้และปลูกฝังการมีจิตสาธารณะอย่างเป็นรูปธรรมเราจึงควรเรียนรู้เกี่ยวกับการบริหารโครงการจิตสาธารณะสิ่งที่จะนำมาอธิบายต่อไปในส่วนที่สองนี้นักศึกษาสามารถนำไปใช้เพื่อเป็นแนวทางในการเขียนโครงการลักษณะต่างๆได้อีกด้วย

**ส่วนที่ 2 การบริหารโครงการจิตสาธารณะ**

ก่อนที่นักศึกษาจะเริ่มต้นในการบริหารจัดการโครงการจิตสาธารณะควรพิจารณาว่ากิจกรรมส่งเสริมการมีจิตสาธารณะแบบใดที่นักศึกษาสนใจโดยกิจกรรมมีความหลายหลากทั้งกิจกรรมที่ส่งเสริมความรับผิดชอบด้านสังคมและส่งเสริมความรับผิดชอบต่อสิ่งแวดล้อมจากนั้นจึงดำเนินการตามขั้นตอนต่างๆที่จะได้อธิบายในลำดับต่อไปเกี่ยวกับการบริหา

**กิจกรรมส่งเสริมการมีจิตสาธารณะ**

กิจกรรมส่งเสริมการมีจิตสาธารณะมีดังนี้

1. ด้านความรับผิดชอบต่อสังคม

1.1 กิจกรรมพัฒนาศาสนสถาน เช่น การทำความสะอาด วัด โบสถ์ มัสยิด

1.2 กิจกรรมพัฒนโรงเรียน อนามัย หมู่บ้าน ชุมชน

1.3 กิจกรรมปลูกต้นไม้ ปลูกป่า

1.4 กิจกรรมค่าย ชุมนุม อาสาสมัคร

1.5 กิจกรรมด้านคุณธรรมความดี เช่น กิจกรรมสร้างจิตสำนึก กิจกรรมช่วยเหลือดูแลผู้อื่น

1.6 กิจกรรมสร้างประโยชน์ให้กับนักเรียน นักศึกษาเอง เช่น กิจกรรมการรณรงค์

ให้นักศึกษาไปใช้สิทธิ์เลือกตั้ง กิจกรรมส่งเสริมทางวิชาการ

1.7 กิจกรรมรณรงค์/ป้องกัน อุบัติเหตุ/ยาเสพติด

1.8 กิจกรรมบริการชุมชน เช่น การบริการบริจาคโลหิต กิจกรรมช่วยเหลือผู้ป่วยตามโรงพยาบาล

2. ด้านความรับผิดชอบต่อสิ่งแวดล้อม

2.1 กิจกรรมการเรียนรู้บูรณาการกับสิ่งแวดล้อม เช่น โครงการขวัญข้าว โครงการเยาวชนต้นน้ำ

2.2 กิจกรรมปลูกป่า เช่น กิจกรรมปลูกป่าชายเลน กิจกรรมปลูกป่าเฉลิมพระเกียรติ

2.3 กิจกรรมเดินรณรงค์ด้านการอนุรักษ์สิ่งแวดล้อม การแยก/จัดการขยะ

2.4 กิจกรรมค่าย เช่น ค่ายกิจกรรมอนุรักษ์ทรัพยากรป่าไม้

2.5 กิจกรรมการดูแลรักษาความสะอาดพื้นที่เพื่อรักษาสิ่งแวดล้อม

2.6 กิจกรรมชมรม ชุมนุม อาสาสมัคร เช่น อาสาสมัครพิทักษ์ป่า ชมรมตาวิเศษ

2.7 กิจกรรม 5 ส และ Big Cleaning Day

2.8 กิจกรรมธนาคารขยะ

2.9 กิจกรรมดูแล รักษา ปรับปรุง ภูมิทัศน์

2.10 กิจกรรมปลูกหญ้าแฝก

**การบริหารโครงการ**

เมื่อบุคคลเกิดจิตสำนึกที่ดีต่อสังคม ชุมชนหรือส่วนรวม กระบวนการทำงานที่มีประสิทธิภาพ จะต้องมีการวางแผนเพื่อจะได้ทราบทิศทางของการดำเนินงานหรือกิจกรรมต่างๆว่าควรเริ่มต้นอย่างไร มีกระบวนการอย่างไรและจะสิ้นสุดอย่างไรโดยทั่วไปการเริ่มต้นในการดำเนินโครงการหรือกิจกรรมใดนั้น มักจะมีคนหรือกลุ่มบุคคล ชุมชน สังคมเข้ามาเกี่ยวข้องด้วยเสมอเพื่อให้เกิดประโยชน์สูงสุดทั้งด้านการบริหารจัดการทรัพยากรบุคคล เงินทุน การบริหารเวลาเพื่อผลลัพธ์เป็นไปตามวัตถุประสงค์หรือเป้าหมายที่กำหนดไว้รวมไปถึงการบริหารความเสี่ยงต่างๆอันอาจจะเกิดขึ้นได้จากการดำเนินงาน การบริหารโครงการหรือกิจกรรมก็เป็นเรื่องที่ต้องระมัดระวังใช้ความรอบคอบอยู่บนพื้นฐานของความเป็นจริงและดำเนินการตามแผนที่วางไว้อย่างเป็นขั้นเป็นตอนโดยเริ่มต้นตั้งแต่การวิเคราะห์ข้อมูล ฃหรือโจทย์ที่ได้รับอาจเป็นประเด็นที่ผู้รับผิดชอบโครงการสนใจหรือได้รับมอบหมายก็ได้โดยนำแนวคิดข้างต้นมาวิเคราะห์และสร้างเป็นข้อเสนอโครงการขึ้น

หลังจากเขียนข้อเสนอโครงการเรียบร้อยแล้วก็จะเข้าสู่กระบวนการอนุมัติโครงการโดยผู้มีอำนาจของหน่วยงานซึ่งในบทเรียนนี้ผู้อนุมัติโครงการก็คืออาจารย์ผู้สอนนั่นเอง (หลังส่งข้อเสนอโครงการ ก่อนการอนุมัติอาจมีการเปลี่ยนแปลงแก้ไขก็ได้) หลังการอนุมัติโครงการก็เข้าสู่กระบวนการดำเนินงานตามข้อเสนอโครงการ (ตามขั้นตอนที่จะได้นำเสนอต่อไป) และเมื่อเสร็จสิ้นโครงการสิ่งสำคัญอีกประการหนึ่งก็คือการรายงานผลการดำเนินโครงการเพื่อแจ้งให้ผู้มีอำนาจ (ในบทเรียนนี้ก็คืออาจารย์ผู้สอน) ทราบว่าการดำเนินโครงการได้เสร็จสิ้นลงแล้วเป็นการทบทวนกระบวนการทำงานว่าเป็นไปตามแผนหรือไม่ มีปัญหาอุปสรรคใดบ้าง ควรมีการปรับปรุงแก้ไขอย่างไรทั้งนี้ก็เพื่อประโยชน์ต่อการดำเนินงานในครั้งต่อไป

**ลักษณะของโครงการ**

โครงการ <Project> เป็นแผนงานที่จัดทำขึ้นอย่างเป็นระบบรอบคอบมีขั้นตอน 5 ปฏิบัติเพื่อให้บรรลุวัตถุประสงค์ตามเป้าหมายที่ได้กำหนดไว้โดยใช้ทรัพยากรในการดำเนินงานอย่างคุ้มค่าตามพจนานุกรมฉบับราชบัณทิตยสถาน พ.ศ. 2554 ให้ความหมายของคำโครงการว่า "แผนหรือเค้าโครงตามที่กะกำหนดไว้" โครงการเป็นส่วนประกอบส่วนหนึ่งในการวางแผนพัฒนาซึ่งช่วยให้เห็นภาพและทิศทางการพัฒนาขอบเขตของการที่สามารถติดตามและประเมินผลได้"

การเขียนข้อเสนอโครงการเป็นส่วนสำคัญอย่างยิ่งในการพิจารณาว่าบุคคลหรือกลุ่มบุคคลมีความพร้อมที่จะดำเนินงานหรือไม่ สมควรที่จะได้รับการอนุมัติเงินงบประมาณหรือไม่หรือเป็นไปได้มากน้อยเพียงใดที่จะดำเนินงานให้บรรลุวัตถุประสงค์ที่ได้กำหนดไว้

ดังนั้นการเขียนข้อเสนอโครงการจึงเป็นขั้นตอนแรกที่มีความสำคัญต่อการได้รับความไว้วางใจหรือโอกาสในการทำงานเรียกได้ว่าหากมีแผนงานที่ดี งานสำเร็จไปแล้วครึ่งหนึ่งโดยผู้เขียนข้อเสนอโครงการควรพิจารณาในประเด็นต่างๆ เช่น ทำไมจึงทำโครงการนี้ จะทำโครงการนี้อย่างไรและประโยชน์ของการทำโครงการนี้คืออะไร

สรุปได้ว่าการเขียนข้อเสนอโครงการเป็นขั้นตอนของการวางแผนด้านการคิด การตัดสินใจและการลงมือปฏิบัติ

การวางแผนมีประโยชน์ดังนี้

1. การวางแผนเป็นเครื่องช่วยให้มีการตัดสินใจอย่างมีหลักเกณฑ์เพราะได้มีการสภาพปัญหาเดิมไว้แล้วการกำหนดวัตถุประสงค์หรือเป้าหมายก็เป็นการตัดสินใจเพื่อแก้ไขกับสภาพปัญหาเดิมนั่นเอง

2. การวางแผนเป็นศูนย์กลางการประสานงาน เช่น ในการจัดกิจกรรมต่างๆย่อมมีผู้รับผิดชอบหลายๆ ส่วนหากในแต่ละส่วนมีเป้าหมายหรือวัตถุประสงค์เดียวกันก็สามารถใช้แผนงานเป็นศูนย์กลางในการดำเนินงานให้สอดคล้องกันได้

นอกจากนี้ การวางแผนยังเป็นเครื่องมือในการควบคุมงานของนักบริหารเพื่อติดตามตรวจสอบการทำงานของฝ่ายต่างๆให้เป็นไปตามนโยบายและเป้าหมายที่ต้องการได้อีกด้วย

3. การวางแผนจะทำให้การดำเนินงานต่างๆมีประสิทธิภาพเกิดประสิทธิผลมีความประหยัดเพราะไม่จำเป็นต้องลองผิดลองถูกเราได้มีการคาดการณ์หรือหาแนวทางลดปัญหาที่อาจจะเกิดขึ้นมาก่อนแล้ว

ดังนั้นการดำเนินงานใดๆก็ตามหากมีการวางแผนนั่นก็หมายความว่าเราก็มีการกำหนดเค้าโครงของการทำงานไว้อย่างรอบคอบมีระบบแล้วได้มีการพิจารณาถึงปัญหา อุปสรรครวมถึงแนวทางในการแก้ไขปัญหาหรืออุปสรรคนั้นๆไว้ในระดับหนึ่งแล้วนั่นเอง

**ลักษณะของโครงการที่ดี**

ลักษณะของโครงการที่ดีอันจะนำมาซึ่งการพัฒนาทั้งผู้ลงมือปฏิบัติงาน ผู้บริหารและผู้มีส่วนเกี่ยวข้องกับโครงการพอสรุปได้ดังนี้

1. สามารถตอบสนองความต้องการหรือแก้ปัญหาขององค์กรหรือหน่วยงานได้

2. มีวัตถุประสงค์และเป้าหมายที่ชัดเจนสามารถดำเนินงานและปฏิบัติได้

3. รายละเอียดของโครงการต้องสอดคล้องและสัมพันธ์กันกล่าวคือวัตถุประสงค์ต้องสอดคล้องกับหลักการและเหตุผล วิธีการดำเนินงานต้องสอดคล้องกับวัตถุประสงค์เป็นต้น

4. รายละเอียดของโครงการเข้าใจได้ง่าย สะดวกต่อการดำเนินงาน

5. ข้อมูลที่นำมาใช้ในการเขียนโครงการต้องเป็นข้อมูลจริงที่ได้มีการวิเคราะห์มาอย่างรอบคอบแล้ว

6. โครงการต้องมีการกำหนดระยะเวลาการเริ่มต้นและการสิ้นสุดโครงการอย่างชัดเจน

**ขั้นตอนการเขียนโครงการ**

เพื่อการเขียนโครงการอย่างเป็นขั้นเป็นตอนเราควรวางแผนสำหรับการเขียนโครงการโดยมีลำดับขั้นตอน ดังนี้

1. ขั้นวิเคราะห์ปัญหาหรือความต้องการสามารถดำเนินการได้โดยศึกษาสภาพแวดล้อมเพื่อค้นหาปัญหาจากนั้นกำหนดสภาพแห่งการหมดปัญหาและกำหนดแนวทางแก้ไขปัญหา

2. ขั้นเขียนโครงการมีเทคนิคคือก่อนลงมือเขียนต้องลองตั้งคำถามและตอบคำถาม 6W 1H เหล่านี้ก่อนเพื่อจะได้เป็นแนวทางในการเขียนว่าโครงการที่จะดำเนินการนี้มีความเป็นไปได้และมีประโยชน์ สมควรที่จะได้รับการสนับสนุนจากทุกๆฝ่ายซึ่งคำถาม 6W 1H มีดังนี้

WHO หมายถึง "ใครเป็นผู้ดำเนินโครงการ"

WHAT หมายถึง "จะทำอะไรบ้าง"

WHEN หมายถึง "จะทำเมื่อไหร่"

WHERE หมายถึง "จะดำเนินโครงการที่ไหน"

WHY หมายถึง "จะทำโครงการนี้ทำไม"

WHOM หมายถึง "ทำโครงการนี้เพื่อใคร"

HOW หมายถึง "จะดำเนินโครงการอย่างไร"

เมื่อตั้งคำถามและหาคำตอบจากคำถามได้แล้วจึงมาพิจารณาเลือกโครงการที่สนใจนั้นและลงมือเขียนโครงการตามรูปแบบหรือโครงสร้างของโครงการที่กำหนดโดยการใช้ภาษาเขียนที่กระชับสามารถสื่อความหมายได้ชัดเจน

**การเขียนข้อเสนอโครงการ**

ในเขียนข้อเสนอโครงการนั้นรูปแบบหรือโครงสร้างในการเขียนนั้นมีอยู่หลายรูปแบบซึ่งสามารถจำแนกออกได้ 2 ลักษณะ คือ การเขียนโครงการแบบดั้งเดิมหรือแบบประเพณีนิยม <conventional Method> และการเขียนโครงการเชิงเหตุผลหรือเชิงตรรกวิทยา <logical framework method> ซึ่งรูปแบบการเขียนโครงการแบบดั้งเดิมหรือแบบประเพณีนิยมนี้เป็นรูปแบบที่เป็นที่นิยมเขียนมาตั้งแต่อดีตจนถึงปัจจุบันแต่การเขียนโครงการในรูปแบบนี้มีข้อจำกัดหลายประการ เช่น ลักษณะของโครงการมีความยาวเกินความจำเป็น มุ่งเน้นปริมาณมากกว่าคุณภาพ ทำให้ผู้เขียนพยายามบรรยายหลักการเหตุผลอย่างมากมาย เขียนวัตถุประสงค์ให้เลิศหรูจนบางครั้งในขั้นของการดำเนินงานจริงไม่สามารถทำให้บรรลุวัตถุประสงค์ที่ตั้งไว้ได้ทั้งนี้เพราะการเขียนโครงการแบบดั้งเดิมหรือแบบประเพณีนิยมนี้ต้องการให้ทั้งผู้เขียนและผู้อ่านเล็งเห็นถึงความสำคัญของโครงการมากที่สุด

ส่วนการเขียนข้อเสนอโครงการเชิงเหตุผลหรือเชิงตรรกวิทยาหรือที่เรียกกันโดยทั่วไปว่าการเขียนโครงการแบบตารางเหตุผลต่อเนื่อง นั้นมีข้อดีคือมีความกระชับ มีความสอดคล้องเป็นการรวบรวมส่วนประกอบที่สำคัญของโครงการมาไว้ในแหล่งเดียวกันแสดงความชัดเจนของความสัมพันธ์ของส่วนต่างๆของโครงกรไว้ได้อย่างกระชับมีตัวชี้วัดพื้นฐานเพื่อติดตามผลและประเมินโครงการอย่างเห็นได้ชัด

แม้ว่าการเขียนข้อเสนอโครงการแบบตารางเหตุผลต่อเนื่องจะมีข้อดีหลายประการและเป็นการลดข้อบกพร่องของการเขียนข้อเสนอโครงการแบบประเพณีนิยมก็ตามแต่การเขียนแบบประเพณีนิยมก็เป็นที่นิยมมากกว่า

ดังนั้นเพื่อให้นักศึกษาสามารถเขียนข้อเสนอโครงการได้จึงขออธิบายเฉพาะรูปแบบการเขียนแบบประเพณีนิยมในลำดับต่อไป

**การใช้ถ้อยคำ สำนวนในการเขียนโครงการ**

ในการเขียนโครงการผู้เขียนควรที่จะใช้ภาษาเขียนที่กระชับสื่อความหมายได้ชัดเจนอ่านเข้าใจง่ายและรวดเร็วเนื่องจากโครงการจะบรรลุเป้าหมายหรือประสบผลสำเร็จหรือไม่ขึ้นอยู่กับการใช้ถ้อยคำ ภาษาเป็นสำคัญ

ดังนั้นผู้เขียนโครงการและผู้ร่วมรับผิดชอบโครงการจึงควรที่จะต้องช่วยกันตรวจสอบเลือกใช้ถ้อยคำที่มีลักษณะดังต่อไปนี้

1. ใช้ภาษาถูกต้อง คือ ใช้ให้ถูกต้องตรงตามความหมายและเขียนให้ถูกต้องตามอักษรวิธีทั้งตัวพยัญชนะ สระ วรรณยุกต์ ตัวสะกดและการันต์

2. ใช้ภาษาให้กะทัดรัด คือ ใช้ถ้อยคำกระชับ รัดกุม ไม่เยิ่นเย้อ ยืดยาว ฟุ่มเฟือยถ้อยคำแต่ต้องได้ใจความสมบูรณ์

3. ใช้ภาษาชัดเจน คือ ใช้ถ้อยคำที่ความหมายตรงไปตรงมาสื่อความหมายที่ทำให้ผู้อ่านเข้าใจทันทีโดยไม่ใช้ถ้อยคำคลุมเครือหรือกำกวม

4. ใช้ภาษาหมาะสม คือ ใช้ภาษาให้เหมาะสมกับเนื้อความหรือเหมาะสมกับกาลเทศะ

5. ใช้ภาษาสุภาพ คือ ใช้ภาษาเขียนเป็นภาษาที่มีแบบแผ่นโดยไม่ใช้ภาษาพูดในการเขียนโครงการ

**รูปแบหรือโครงสร้าง/โครงการ** ประกอบด้วยรายละเอียดดังนี้

**1. ชื่อโครงการ** การตั้งชื่อโครงการต้องมีความกระชับเป็นข้อความสั้นๆชัดเจน เข้าใจได้ง่ายเป็นส่วนที่บอกว่าโครงการที่จะดำเนินการนั้นเป็นโครงการประเภทใด จะทำอะไรและมีใครเป็นผู้เกี่ยวข้องกับการทำกิจกรรมนั้นๆสะท้อนสาระของโครงการลักษณะงานที่จะปฏิบัติ ลักษณะเฉพาะของโครงการ จุดมุ่งหมายของโครงการ การตั้งชื่อตามสถานการณ์จริง การระบุกลุ่มเป้าหมายหรือบางครั้งอาจเป็นการระบุแหล่งทุนที่สนับสนุนโครงการก็ได้ ตัวอย่างเช่น "ชุมชนร่วมใจใช้ไฟฟ้าอย่างประหยัด" "ผู้รับสดใส ผู้ให้มีความสุข" "ราชมงคลน้อมนำคำสอนพ่อ" "การประชุมเชิงปฏิบัติการเพื่อหาทางออกการเมืองไทย" เป็นต้นทั้งนี้ชื่อโครงการสามารถเป็นการสร้างความน่าสนใจให้กับรายละเอียดในโครงการได้

**2. ผู้รับผิดชอบโครงการ** อาจเป็นบุคคล กลุ่มบุคคล แผนก/ฝ่ายหรือหน่วยงานก็ได้หากเป็นบุคคลที่มีตำแหน่งควรระบุตำแหน่งไปด้วยในกรณีที่เป็นโครงการความร่วมมือต้องระบุหน่วยงานทั้งหมดที่ร่วมรับผิดชอบงานด้วย เช่น "โครงการราชมงคลประสานขี่จักรยานเพื่อโลกสีเขียว" ผู้รับผิดชอบโครงการคือ ผู้อำนวยการกองพัฒนานักศึกษา ประธานโครงการ ผู้อำนวยการกองอาคารและสถานที่ รองประธานโครงการ หัวหน้าชมรมอนุรักษ์สิ่งแวดล้อม เลขานุการโครงการ เป็นต้น

ในส่วนผู้รับผิดชอบโครงการอาจจำแนกเป็นหน่วยงานผู้รับผิดชอบโครงการและแยกย่อยมาเป็นบุคคลผู้รับผิดชอบโครงการก็ได้

**3. หลักการและเหตุผล** ในบางครั้งอาจใช้คำว่าความเป็นมาของโครงการหรือความสำคัญของโครงการ ก็ได้เป็นการเริ่มต้นให้ผู้อ่านหรือผู้พิจารณาโครงการนั้นได้เข้าใจพื้นฐานความเป็นมาของโครงการดังกล่าวซึ่งลักษณะการเขียนความสำคัญของปัญหาซึ่งประกอบด้วย

ข้อความในส่วนแรกจะต้องชี้ให้เห็นประเด็นปัญหาว่าทำไมจึงต้องดำเนินการโครงการนั้น

ข้อความในส่วนที่สองจะชี้ให้เห็นว่าจะช่วยในการแก้ปัญหานั้นได้อย่างไรโดยอาศัยข้อมูลจากสภาพของปัญหา นโยบาย แผน ผลการศึกษาวิจัย สถิติข้อมูลหรือความคิดเห็นของบุคคลที่น่าเชื่อ   
โดยรายละเอียดของหลักการและเหตุผลต้องชี้ห้เห็นถึงความสำคัญของโครงการอย่างชัดเจนกล่าวคือสาระสำคัญควรที่จะประกอบด้วย

3.1 หลักการที่ควรจะเป็นในสภาพของความเป็นจริงหรือสิ่งควรจะยึดถือปฏิบัติอย่างสม่ำเสมอ

3.2 สถานการณ์หรือปรากฏการณ์จริงที่เกิดขึ้นในปัจจุบันอันขัดแย้งกับหลักการหรือไม่เป็นไปตามมาตรฐานที่ระบไว้ตามข้อ 1 อันเป็นสถานการณ์ซึ่งไม่พึงปรารถนาหรือสถานการณ์ที่เป็นจริงปัจจุบันไม่ขัดแย้งแต่ควรส่งเสริมปลูกฝังให้ยึดถือปฏิบัติ

3.3 ในกรณีที่สถานการณ์มีความขัดแย้ง ความเสียหายอันเกิดขึ้นจากความเบี่ยงเบนระหว่างหลักการกับสิ่งที่เกิดขึ้นจริงมีมากน้อยเพียงใดก่อให้เกิดความเสียหายเพียงใดคิดเป็นตัวเลขได้หรือไม่ ความเสียหายนั้นรุนแรงเพียงใดหากปล่อยทิ้งไว้จะเสียหายมากน้อยอีกสักเท่าใด

3.4 สืบเนื่องจากข้อ 3 ควรระบุให้ชัดเจนว่าความเบี่ยงเบนหรือปัญหาตามข้อ 2 นั้นเป็นความจำเป็นในการจัดโครงการอย่างไร มากน้อยเพียงใด

3.5 เป็นการระบุในลักษณะสรุปว่าเพื่อจะแก้ไขปัญหาดังกล่าวจึงจำเป็นที่จะต้องจัดโครงการขึ้น (ระบุชื่อโครงการ) หรือเพื่อเป็นการปลูกฝังและส่งเสริมให้ยึดถือปฏิบัติจึงสมควรจัดโครงการขึ้นหรือระบุเป็นกิจกรรมย่อยๆในโครงการใหญ่โดยอธิบายว่ากิจกรรมย่อยๆนั้นตอบโจทย์ปัญหาอะไรหรือทำกิจกรรมนั้นๆขึ้นเพื่อแก้ไขปัญหาอะไรนั่นเองการเขียนหลักการและเหตุผลนิยมเขียนอธิบายเป็นความเรียงไม่นิยมเขียนแบ่งเป็นข้อๆและการเขียนอธิบายก็ไม่ควรยาวหรือสั้นเกินไปเพราะถ้าหากเขียนยาวเกินไปก็จะวกวน เข้าใจยาก ถ้าเขียนเพียงย่อหน้าเดียวสั้นๆก็จะทำให้ขาดข้อมูลสำคัญๆไปได้

**4. วัตถุประสงค์** การกำหนดวัตถุประสงค์เป็นการเขียนข้อความที่แสดงถึงความต้องการที่จะทำสิ่งต่างๆภายในโครงการให้ปรากฎผลเป็นรูปธรรมต้องเขียนให้ชัดเจนไม่คลุมเครือสามารถวัดและประเมินผลได้โดยทั่วไปโครงการหนึ่งๆควรมีเขียนวัตถุประสงค์ไม่เกิน 3 ข้อเพราะหากระบุวัตถุประสงค์มากเกินไป จะเกิดผลเสียต่อการดำเนินโครงการการเขียนวัตถุประสงค์ที่ดีควรยึด "หลัก SMART ของ PAUL MYER ดังนี้

Sensible & specific (เป็นไปได้และเฉพาะเจาะจง) หมายถึง วัตถุประสงค์ที่ดีต้องมีความเป็นไปได้และชัดเจนโดยผู้ปฏิบัติสามารถเข้าใจความหมายตรงกันและปฏิบัติได้อย่างสอดคล้องและเป็นไปในแนวทางเดียวกัน

Measurable (วัดได้) หมายถึง วัตถุปะสงค์ต้องสามารถวัดผลได้และประเมินได้

Attainable & Assignable (ระบุสิ่งที่ต้องการได้ และมอบหมายงานได้) หมายถึง

วัตถุประสงค์ที่ดีต้องสามารถบรรลุผลและมอบหมายได้นั่นหมายความว่าการกำหนดวัตถุประสงค์ต้องไม่สูงเกินไปจนไม่สามารถปฏิบัติได้

Reasonable & Realistic (สมเหตุสมผล เป็นจริง) หมายถึง วัตถุประสงค์ที่ดีต้องสามารถอธิบายได้ มีความสมเหตุสมผลและมีความเป็นจริง ปฏิบัติได้จริง

Time Available (เวลาเป็นไปได้ หมายถึง วัตถุประสงค์ที่ดีต้องเหมาะสมกับห้วงเวลามีขอบเขตเวลาที่แน่นอนในการปฏิบัติงาน

นอกจากนี้สิ่งที่ควรคำนึงถึงการเขียนวัตถุประสงค์ คือ ขึ้นต้นประโยคด้วยคำว่า "เพื่อ" และต่อด้วยคำที่แสดงถึงความตั้งใจและการอธิบายลักษณะทางพฤติกรรม เช่น เพื่อเพิ่ม, เพื่อลด, เพื่อปรับปรุง, เพื่อส่งเสริม, เพื่อรณรงค์, เพื่ออธิบายฯลฯ เป็นต้น

ตารางที่ 1 คำที่ควรใช้และควรหลีกเลี่ยงในการเขียนวัตถุประสงค์

คำที่ควรใช้ คำที่ควรหลีกเลี่ยง

To state = เพื่อกล่าวถึง To understand = เพื่อเข้าใจถึง

To explain = เพื่ออธิบายถึง To know = เพื่อทราบถึง

To describe = เพื่อพรรณนาถึง To be familiar with = เพื่อคุ้นเคยกับ

To select = เพื่อเลือกสรร To appreciate = เพื่อซาบซึ้งใน

To identify = เพื่อระบุ To be aware of = เพื่อรู้ซึ้งถึง

To distinguish = เพื่อจำแนกแยกแยะ To be interested in = เพื่อสนใจใน

To list = เพื่อลำดับ หรือเพื่อแจกแจง To be acquainted with = เพื่อเคยชินกับ

To evaluate = เพื่อประเมิน To be recognize = เพื่อยอมรับใน

To construct = เพื่อสร้างเสริม To believe = เพื่อเชื่อถือใน

To design = เพื่อกำหนดรูปแบบ To realize = เพื่อสำนึกใน

To solve = เพื่อแก้ปัญหา

**5. กลุ่มเป้าหมาย** สำหรับการเขียนกลุ่มเป้าหมายต้องเขียนให้ชัดเจนเพื่อแสดงให้เห็นผลงานหรือผลลัพธ์ที่ระบุคุณภาพหรือปริมาณงานที่คาดว่าจะเกิดขึ้นกับใครในระยะเวลาที่กำหนดไว้ซึ่งการกำหนดผลงานอาจกำหนดเป็นร้อยละหรือจำนวนหน่วยที่แสดงปริมาณหรือคุณภาพต่างๆ เช่น โครงการปลูกป่าเฉลิมพระเกียรติ เป้าหมายคือปลูกป่าเป็นพื้นที่ทั้งหมด 200 ไร่หรือโครงการรณรงค์วัยรุ่นเลิกบุหรี่ เป้าหมายคือวัยรุ่นที่เข้าร่วมโครงการร้อยละ 80 เลิกสูบบุหรี่เป็นต้น

**6. สถานที่ดำเนินโครงการ** ระบุสถานที่ดำเนินการโครงการ พื้นที่ ทำเลที่ตั้งของสถานที่นั้น

**7. ระยะเวลาในการดำเนินโครงการ** เป็นการระบุระยะเวลาตั้งแต่การเริ่มต้นโครงการจนสิ้นสุดโครงการโดยระบุ วัน เดือนปีที่เริ่มต้นจนถึงวัน เดือน ปี ที่สิ้นสุดโครงการ

**8. วิธีดำเนินงาน** เป็นการระบวิธีดำเนินงานหรือกิจกรรมโครงการตามลำดับก่อนหลังแบ่งเป็นระยะๆ เช่น ระยะเตรียมการหรือวางแผนงาน ระยะดำเนินงานหรือปฏิบัติงาน ระยะสรุปผลหรือประเมินโครงการเป็นต้น

การจัดกิจกรรมต่างๆของโครงการให้เป็นลำดับขั้นตอนนั้นวิธีการดำเนินงานที่ดีสามารถนำหลัก PDCA มาใช้หรือที่เรียกว่าวงจรเดมมิ่ง <Deming Circle> โดยมีเอดวาร์ด เดมมิ่ง <W. Edwards Deming> เป็นผู้พัฒนาขึ้นซึ่ง PDCA ย่อมาจาก Plan-Do-Check-Act แปลว่า วางแผน - ปฏิบัติ - ตรวจสอบ - ปรับปรุง จะอธิบายเป็นขั้นตอน

ขั้นตอนที่ 1 การวางแผน (Plan-P)

ขั้นตอนที่ 2 การปฏิบัติตามแผน (Do -D)

ขั้นตอนที่ 3 การตรวจสอบ (Check -C)

ขั้นตอนที่ 4 การปรับปรุง (ACT -A)

Diagram

Description automatically generated

Plan หมายถึง การวางแผนการดำเนินงานครอบคลุมถึงการกำหนดหัวข้อที่ต้องการปรับปรุงเปลี่ยนแปลงซึ่งรวมถึงการพัฒนาสิ่งใหม่ๆการแก้ปัญหาที่เกิดขึ้นจากการปฏิบัติงานอาจประกอบด้วยการกำหนดเป้าหมายหรือวัตถุประสงค์ของการดำเนินงานการจัดอันดับความสำคัญของเป้าหมาย กำหนดการดำเนินงาน กำหนดระยะเวลาการดำเนินงาน กำหนดผู้รับผิดชอบหรือผู้ดำเนินการและกำหนดงบประมาณที่จะใช้การเขียนแผนดังกล่าวอาจปรับเปลี่ยนได้ตมความเหมาะสมของลักษณะการดำเนินงาน การวางแผนยังช่วยให้เราสามารถคาดการณ์สิ่งที่เกิดขึ้นในอนาคตและช่วยลดความสูญเสียต่างๆที่อาจเกิดขึ้นได้

Do หมายถึง การดำเนินการตามแผนอาจประกอบด้วยการมีโคงสร้างรองรับการดำเนินการ มีวิธีการดำเนินการและมีผลของการดำเนินการ เช่น ยุทธศาสตร์ของมหาวิทยาลัยต้องการให้นักศึกษามีทักษะทางสังคมจึงมีการสนับสนุนให้อาจารย์ผู้สอนนำนักศึกษาออกไปทำกิจกรรมตามแผนที่ได้วางไว้หลังการลงพื้นที่ทำกิจกรรมแล้วผลงานเป็นอย่างไร

Check หมายถึง การประเมินแผนอาจประกอบด้วยการประเมินโครงสร้างที่รองรับการดำเนินการ การประเมินขั้นตอนการดำเนินงานและการประเมินผลของการดำเนินงานตามแผนที่ได้ตั้งไว้โดยในการประเมินดังกล่าวสามารถทำได้เองโดยผู้รับผิดชอบแผนการดำเนินงานนั้นๆซึ่งเป็นลักษณะของการประเมินตนเอง

Act หมายถึง การนำผลการประเมินมาพัฒนาแผนอาจประกอบด้วยการนำผลการประเมินมาวิเคราะห์ว่ามีโครงสร้างหรือขั้นตอนการปฏิบัติงานใดที่ควรปรับปรุงหรือพัฒนาสิ่งที่ดีอยู่แล้วให้ดียิ่งขึ้นไปอีกและสังเคราะห์รูปแบบการดำเนินการใหม่ที่เหมาะสมสำหรับการดำเนินการในโครงการถัดไป

**9. แผนการปฏิบัติงาน** การเขียนแผนการปฏิบัติงานเป็นการนำเอากิจกรรมต่างๆมาแจกแจงรายละเอียดให้เป็นรูปธรรมโดยการระบุระยะเวลาในการดำเนินแต่ละกิจกรรมให้ชัดเจนซึ่งมีหลายรูปแบบสำหรับการแจกแจงรายละเอียดนั้นๆ ส่วนใหญ่มักจัดทำเป็นตาราง เช่น

ตารางที่ 1 ตัวอย่างการเขียนแผนการปฏิบัติงาน 1

Text, letter

Description automatically generated

ตารางที่ 2 ตัวอย่างการเขียนแผนการปฏิบัติงาน 2

Text

Description automatically generated

ตารางที่ 3 ตัวอย่างการเขียนแผนการปฏิบัติงาน 3

A picture containing text

Description automatically generated

**10. งบประมาณ** ค่าใช้จ่ายต่างๆที่มีการประมาณการจำนวนเงิน จำนวนวัสดุ ครุภัณฑ์ที่จำเป็นต่อการดำเนินโครงการโดยการแจกแจงรายละเอียดให้ชัดเจนแบ่งเป็นหมวดย่อยๆ เช่น ค่าตอบแทน ค่าใช้สอย ค่าวัสดุ ค่าครุภัณฑ์ (ถ้ามี) เพื่อช่วยในการตรวจสอบความเป็นไปได้และความเหมาะสมรวมทั้งเพื่อให้การพิจารณาสนับสนุนอนุมัติโครงการเป็นไปด้วยดี โดยควรคำนึงถึงหลักสำคัญ 4 ประการในการดำเนินโครงการ 4 E'S ดังนี้

10.1 ความประหยัด (Economy)

10.2 ความมีประสิทธิภาพ (Efficiency)

10.3 ความมีประสิทธิผล (Effectiveness)

10.4 ความยุติธรรม (Equity)

ตัวอย่าง การแจกแจงรายละเอียดงบประมาณเป็นหมวดหมู่

**คำตอบแทน** เป็นเงินที่จ่ายตอบแทนให้แก่ผู้ที่ปฏิบัติงานให้ทางราชการ เช่น ค่าตอบแทนวิทยากร ค่าเบี้ยประชุมกรรมการ เป็นต้น

**ค่าใช้สอย** เป็นรายจ่ายเพื่อให้ได้มาซึ่งบริการเกี่ยวกับการรับรองและพิธีเกี่ยวเนื่องกับการปฏิบัติราชการที่ไม่เข้าลักษณะรายจ่ายอื่นๆ เช่น ค่าอาหาร เครื่องดื่ม ค่าเบี้ยเลี้ยง เงินรางวัล ค่ากระเช้าดอกไม้ ค่าพาหนะ ค่าเช่า เป็นต้น

**ค่าวัสดุ** เช่น ค่าน้ำมันเชื้อเพลิง วัสดุที่ใช้ในการอบรม เป็นต้น

**11. ชี้วัดความสำเร็จ** เพื่อให้แน่ใจว่าโครงการนี้ประสบผลสำเร็จหรือไม่ การกำหนดตัวชี้วัดความสำเร็จจะทำให้มองผลลัพธ์สุดท้ายของการดำเนินโครงการได้ชัดเจนขึ้น อาจกำหนดเป็นเชิงปริมาณหรือคุณภาพได้โดยพิจารณาจากวัตถุประสงค์และกลุ่มเป้าหมายเป็นสำคัญ

**12. ผลที่คาดว่าจะได้รับ** เป็นการบอกว่าเมื่อสิ้นสุดโครงการจะมีผลกระทบในทางที่ดีที่คาดว่าจะเกิดขึ้นโดยตรงและโดยอ้อมโดยระบุให้ชัดเจนว่าใครเป็นผู้ได้รับผลประโยชน์จากโครงการบ้าง ได้รับประโยชน์อย่างไรทั้งในเชิงปริมาณและคุณภาพในแง่การสร้างมูลค่าเพิ่มมิใช่คัดลอกวัตถุประสงค์หรือเป้าหมายมาใส่

**13. ลายมือชื่อผู้เสนอโครงการและหรือที่ปรึกษาโครงการและผู้อนุมัติโครงการพร้อมทั้งระบุวันที่ เดือน ปี ที่ลงลายมือชื่อด้วย**

หลังจากข้อเสนอโครงการได้รับการอนุมัติแล้วก็ดำเนินการตามข้อเสนอโครงการและจัดทำรายงานผลการดำเนินโครงการเมื่อโครงการเสร็จสิ้นซึ่งรูปแบบของรายงานผลอาจมีความแตกต่างกันออกไปแต่ส่วนประกอบของรายงานผลการดำเนินโครงการหลักๆจะประกอบไปด้วยส่วนต่างๆ ดังนี้

1. ปก

2. คำนำ

3. สารบัญ

4. บทสรุปการดำเนินโครงการ (ไม่ควรเขียนเกิน 1 หน้ากระดาษ) มีหลักการเขียนดังนี้

**ย่อหน้าแรก** ให้เขียนชื่อโครงการมีวัตถุประสงค์คือโดยมี ....เป็นกลุ่มเป้าหมาย มีนักศึกษาสาขา ... (นักศึกษากลุ่มเรียนที่ .... เป็นผู้รับผิดชอบโครงการ ภายใต้การดูแลของอาจารย์ ...

**ย่อหน้าที่สอง** ให้เขียนสรุปว่าได้ดำเนินการโครงการนี้ ที่ไหน/ เมื่อไหร่ / มีขั้นตอนดำเนินการที่สำคัญอย่างไร / ได้ผลทั้งด้นปริมาณเท่าไหร่และหรือมีคุณภาพของผลงานอย่างไร ผลการดำเนินงานโครงการสรุปได้ดังนี้..

**ย่อหน้าสุดท้าย** สรุปผลการประเมินความพึงพอใจโดยสรุปเป็นภาพรวมและบอกเพียงค่าเฉลี่ยหรือร้อยละและเขียนข้อเสนอแนะในการดำเนินงานโครงการต่อไปนี้

5. รายงานผลโครงการ (บางส่วนคัดลอกมาจากข้อเสนอโครงการ) รายละเอียดตามตัวอย่าง

6. สรุปผลการดำเนินงาน

7. ปัญหา อุปสรรค

8. ข้อเสนอแนะ

9. ภาคผนวก ซึ่งประกอบด้วย

9.1 โครงการที่ได้รับการอนุมัติ

9.2 กำหนดการ / คำกล่าวเปิด-ปิดงาน

9.3 คำสั่งแต่งตั้งต่างๆ (ถ้ามี)

9.4 หนังสือขอความร่วมมือ/ขออนุญาตจากผู้ที่เกี่ยวข้อง (ถ้ามี)

9.5 รายงานการประชุมวางแผนการดำเนินโครงการ

9.6 สรุปค่าใช้จ่ายของโครงการ/ใบเสร็จต่างๆ

9.7 รายชื่อผู้เข้าร่วมโครงการ

9.8 แบบสอบถาม/แบบประเมินความพึงพอใจ

9.9 ภาพประกอบ (ควรเรียงตามลำดับเหตุการณ์และมีคำบรรยายภาพ)

ในปัจจุบันนี้การปลูกฝังให้เยาวชนมีจิตสาธารณะเป็นนโยบายระดับชาติโดยเริ่มต้นฝึกตั้งแต่ระดับการศึกษาขั้นพื้นฐานจนถึงระดับอุดมศึกษาก็ยังต้องให้ความสำคัญกับจิตสาธารณะเนื่องจากสภาพสังคมที่มีการเปลี่ยนแปลงไปจากอดีตการใช้ชีวิตในศตวรรษที่ 21 นวัตกรรมและเทคโนโลยี เข้ามามีบทบาทต่อการดำเนินชีวิตอย่างหลีกเลี่ยงไม่ได้ทั้งนี้รูปแบบการทำมาหาเลี้ยงชีพและการดำเนินชีวิตก็เปลี่ยนแปลงไป ความยืดหยุ่นและความสามารถในการปรับตัว การมีความคิดริเริ่มสร้างสรรค์และการพัฒนาตนเองอย่างต่อเนื่องเป็นสิ่งสำคัญที่ทุกคนต้องเรียนรู้ ปรับตัวและมีการพัฒนาเพื่อความอยู่รอด แต่ทุกคนต้องไม่ลืมว่าเราคือมนุษย์ เราต้องอยู่รวมกันเป็นสังคม การพึ่งพาอาศัยซึ่งกันและกัน ความเป็นเพื่อนมนุษย์ การช่วยเหลือซึ่งกันและกันก็เป็นคุณลักษณะที่ดีของมนุษย์ สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการและผู้สูงอายุ กระทรวงการพัฒนาสังคมและความมั่นคงของมนุษย์ได้กำหนดคุณลักษณะของคนดีศรีแผ่นดินไว้ 9 ประการ ได้แก่

1. มีคุณธรรมและจริยธรรม

2. มีระเบียบวินัย

3. มีจิตสำนึกดี

4. รักการเรียนรู้

5. มีความรักผูกพัน เอื้ออาทร ห่วงใยกับบุคคลในครอบครัว

6. รักความเป็นไทยและวัฒนธรรมไทย

7. มีสุขภาพกายและสุขภาพจิตดี

8. มีวิถีชีวิตแบบประชาธิปไตย

9. ไม่มั่วสุมอบายมุข

ดังนั้นการปลูกผังเกี่ยวกับจิตสาธารณะเป็นการส่งเสริมให้นักศึกษาได้เรียนรู้สร้างจิตสำนึกที่ดีในการสร้างประโยชน์ให้ทั้งตนเองได้พัฒนาจิตใจ พัฒนาด้านคุณธรรมจริยธรรมเสริมสร้างความมีระเบียบวินัย มีการวางแผนทำงานอย่างเป็นระบบ มีการตัดสินใจแก้ไขปัญหาต่างๆที่อาจจะเกิดขึ้นจากการทำโครงการจิตสาธารณะและสังคมยังได้รับประโยชน์จาการทำกิจกรรมจิตสาธารณะอีกด้วย